নতুন শিক্ষাক্রম : আগের ধাচেই শিক্ষক নিয়োগে বিজ্ঞপ্তি এনটিআরসিএ’র
নতুন শিক্ষাক্রমে পাঠ্যবই ও বিষয়ে নাম পরিবর্তন হয়েছে। কিন্তু এনটিআরসিএ পুরনো নাম ও পদবিতেই শিক্ষক নিয়োগের বিজ্ঞপ্তি দিয়ে আসছে। তারা মাউশি, এনসিটিবি ও মাদ্রাসা অধিদপ্তরের সঙ্গে সমন্বয় না করেই সম্প্রতি প্রায় ৯৭ হাজার শিক্ষক নিয়োগের গণবিজ্ঞপ্তি জারি করেছে অভিযোগ পাওয়া গেছে।
এ বিষয়টি শিক্ষামন্ত্রীর কাছে নজরে আনেন এনসিটিবি, মাউশি ও অন্য সংস্থার কর্মকর্তারা। এ কারণে শিক্ষক নিয়োগের এই গণবিজ্ঞপ্তি স্থগিত করতে শিক্ষামন্ত্রী মহিবুল হাসান চৌধুরী গতকাল ৩ এপ্রিল এনটিআরসিএ’র শীর্ষ কর্মকর্তাদের নির্দেশ দিয়েছেন বলে শিক্ষা প্রশাসনের সংশ্লিষ্ট একাধিব কর্মকর্তা জানিয়েছেন।
২০২৩ সালে প্রথম শ্রেণী, ষষ্ঠ ও সপ্তম শ্রেণীতে নতুন শিক্ষাক্রমের বাস্তবায়ন শুরু হয়েছে। চলতি শিক্ষাবর্ষে দ্বিতীয়, তৃতীয়, অষ্টম ও নবম শ্রেণীতে এই শিক্ষাক্রমে পাঠদান শুরু হয়েছে। নতুন শিক্ষাক্রমে ষষ্ঠ থেকে দশম শ্রেণী পর্যন্ত ১০টি সাধারণ বিষয় পড়তে হচ্ছে।
২০২৫ সালে চতুর্থ, পঞ্চম ও দশম শ্রেণীতে নতুন শিক্ষাক্রম বাস্তবায়নের সিদ্ধান্ত রয়েছে। নতুন শিক্ষাক্রমে ২০২৬ সালে এসএসসি পরীক্ষা হওয়ার কথা রয়েছে। সেই আলোকে শিক্ষকদের প্রশিক্ষণও দেয়া হচ্ছে।
কিন্তু ‘জাতীয় শিক্ষক নিবন্ধন ও প্রত্যয় কর্তৃপক্ষ’ (এনটিআরসিএ) নতুন শিক্ষাক্রমের বাস্তবায়ন সেভাবে আমলে না নিয়ে পুরনো শিক্ষাক্রমের আলোকে শিক্ষক নিবন্ধন পরীক্ষা (শিক্ষক তৈরি) নিয়ে আসছে। সেই তারা আলোকে শিক্ষক নিয়োগও দিয়ে যাচ্ছে।
এ বিষয়ে জানতে চাইলে ‘জাতীয় শিক্ষাক্রম ও পাঠ্যপুস্তক বোর্ডের’ (এনসিটিবি) চেয়ারম্যান অধ্যাপক ফরহাদুল ইসলাম বৃহস্পতিবার (৪ এপ্রিল) সংবাদকে বলেন, ‘বেসরকারি শিক্ষক নিয়োগের গণবিজ্ঞপ্তি জারির আগে আমাদের সঙ্গে কোনো যোগাযোগ করা হয়নি, মতামতও নেয়া হয়নি এনটিআরসিএ’র পক্ষ্য থেকে। আমাদের সঙ্গে অ্যালাইন করে নিয়োগ বিজ্ঞপ্তি জারি করলে ভালো হতো।’
এনটিআরসিএ গত ৩১ মার্চ ৯৬ হাজার ৭৩৬ জনকে শিক্ষক নিয়োগ দিতে পঞ্চম বিজ্ঞপ্তি প্রকাশ করেছে। সংস্থাটি সারাদেশের বেসরকারি শিক্ষাপ্রতিষ্ঠানে (স্কুল, কলেজ, মাদ্রাসা, কারিগরি ও ব্যবসায় ব্যবস্থাপনা) প্রবেশ পর্যায়ে শূন্যপদ পূরণের লক্ষ্যে শিক্ষক পদে নিয়োগ প্রত্যাশী সংশ্লিষ্ট পদে নিবন্ধনধারী প্রার্থীদের কাছ থেকে অনলাইন আবেদন আহ্বান করেছে।
বিজ্ঞপ্তিতে স্কুল ও কলেজের জন্য ৪৩ হাজার ২৮৬ জন এবং মাদ্রাসা, ব্যবসায় ব্যবস্থাপনা ও কারিগরি প্রতিষ্ঠানে ৫৩ হাজার ৪৫০ জনসহ মোট ৯৬ হাজার ৭৩৬ জন নিয়োগ দেয়ার কথা বলা হয়েছে।
এ বিষয়ে জানতে চাইলে এনটিআরসিএ’র সচিব ওবায়দুর রহমান বৃহস্পতিবার সংবাদকে বলেন, ‘নতুন শিক্ষাক্রমে কিছু সাবজেক্টের (বিষয়) নাম, পদবি চ্যাঞ্জ (পরিবর্তন) হয়েছে। এসব পদে...বিষয়ে সেভাবে শিক্ষক নিয়োগ পেলে এমপিওনীতিমালা অনুযায়ী তাদের এমপিও পেতে সমস্যা হতে পারে।’
তারা শিক্ষা মন্ত্রণালয়ের ‘চিঠি’ বা নির্দেশ পেলে ‘সম্পূরক বিজ্ঞপ্তি’ জারি করবেন জানিয়ে তিনি বলেন, ‘এ বিষয়ে আমরা মন্ত্রণালয়ের সঙ্গে পরামর্শ করবো। তারা যেভাবে চিঠি দেবে আমরা সেভাবে ব্যবস্থা নেবো। প্রয়োজনে বিষয়, পদবি চ্যাঞ্জ করে সম্পূরক বিজ্ঞপ্তি দেবো।’ তিনি আরো বলেন, ‘নতুন শিক্ষাক্রম....বিষয়টি একটু অন্যরকম। নতুন শিক্ষাক্রমের আলোকে শিক্ষকতো নেই। আমাদের নিবন্ধন পরীক্ষায় যারা পাস করেছে....যারা বিভিন্ন বিশ্ববিদ্যালয় থেকে পাস করে এসেছে। আমরা তাদেরই শিক্ষক হিসেবে নিয়োগের সুপারিশ করবো।’
নতুন শিক্ষাক্রমের আলোকে সেভাবে নিবন্ধন পরীক্ষা নেয়া হয়নি উল্লেখ করে এনটিআরসিএ সচিব বলেন, ‘যেমনটা সৃজনশীল প্রশ্নপত্র বাস্তবায়নের সময়ও করা হয়নি।’
এ কারণে ‘নিবন্ধনধারী’ শিক্ষকদের মধ্য থেকেই শিক্ষক নিয়োগ দিতে হবে জানিয়ে তিনি বলেন, ‘স্কুলে যোগদানের পর এদের শেখাতে হবে; প্রশিক্ষণ দিয়ে নতুন শিক্ষাক্রমের শিক্ষক হিসেবে গড়ে তুলতে হবে।
এনটিআরসিএ’র বিজ্ঞপ্তিতে আবেদনকারীর যোগ্যতা সর্ম্পকে বলা হয়েছে, আবশ্যিকভাবে আবেদনকারীকে সংশ্লিষ্ট বিষয়, পদ ও প্রতিষ্ঠানের ধরন অনুযায়ী নিবন্ধনধারী হতে হবে, এনটিআরসিএ কর্তৃক প্রকাশিত সম্মিলিত মেধা তালিকার অন্তর্ভুক্ত এবং বেসরকারি শিক্ষক নিবন্ধন পরীক্ষা গ্রহণ ও প্রত্যয়ন বিধিমালা-২০০৬ (সংশোধিত ২০১৫) এর বিধি ১০(১) মোতাবেক বৈধ সনদধারী হতে হবে। প্রত্যেক আবেদনকারী নিবন্ধন সনদ অনুযায়ী একই পর্যায়ে (স্কুল/কলেজ) একটি মাত্র আবেদন করতে পারবেন।
কিন্তু নতুন শিক্ষাক্রমে বিভিন্ন বিষয়ের নাম পরিবর্তন হয়েছে। এই নাম ও পদবি পরিবর্তনের বিষয় এনটিআরসিএ’র গণবিজ্ঞপ্তিতে উল্লেখ করা হয়নি। এ কারণে নিয়োগ পেলেও তাদের এমপিও (মান্থলি পেমেন্ট অর্ডার বা বেতনের সরকারি অংশ) পেতে আইনি জটিলতা সৃষ্টি হতে পারে কর্মকর্তারা আশঙ্কা করছেন।
নতুন শিক্ষাক্রমে ষষ্ঠ ও সপ্তম শ্রেণীতে মোট ১০টি করে বই পাঠদান হচ্ছে। বইগুলো হলো- বাংলা, ইংরেজি, গণিত, বিজ্ঞান, ইতিহাস ও সামাজিক বিজ্ঞান, স্বাস্থ্য সুরক্ষা, ডিজিটাল প্রযুক্তি, জীবন ও জীবিকা, ধর্ম এবং শিল্প ও সংস্কৃতি।
বিষয় ও পদবি পরিবর্তন সর্ম্পকে এনটিআরসিএ’র বিজ্ঞপ্তিতে স্পষ্ট করে উল্লেখ থাকলে ভালো হয় মন্তব্য করেন মাউশির ঢাকা আঞ্চলিক কার্যালয়ের উপ-পরিচালক একেএম আবদুল খালেক।
তিনি সংবাদকে বলেন, ‘সাবজেক্ট ও পদবি পরিবর্তনের কারণে এমপিওভুক্তিতে ছোটখাটো কিছু সমস্যা হচ্ছে। আবার কোনো বিষয় ও পদবি পরিবর্তন হয়ে কী নাম হয়েছে সেটিও আমরা জানি। কিন্তু অনেক ক্ষেত্রে দেখা যায়, এক বিষয়ে লেখাপড়া সম্পন্ন করে অন্য বিষয়ের শিক্ষক হতে চান।’
এ ক্ষেত্রে এমপিওভুক্তিতে সমস্যা হয় জানিয়ে আবদুল খালেক বলেন, ‘ফার্মেসিতে লেখাপড়া করে ভৌতবিজ্ঞান অর্থাৎ ফিজিকস ও ক্যামিস্ট্রির শিক্ষক হতে চান। আবার কেউ কেউ থ্রিফলই (ইলেকট্রিক্যাল অ্যান্ড ইলেকট্রনিক ইঞ্জিনিয়ারিং) বিষয়ে লেখাপড়া করে ভৌতবিজ্ঞানের শিক্ষক হতে চায়।’
এর আগে এনটিআরসিএ ২০২২ সালের ২১ ডিসেম্বর চতুর্থ গণবিজ্ঞপ্তি দিয়েছিল। এতে শূন্যপদ ছিল ৬৮ হাজার ৩৯০টি। সবকটি পদই ছিল এমপিওভুক্ত। ওই গণবিজ্ঞপ্তির ফলাফল প্রকাশ করা হয় গত বছরের ১২ মার্চ। এতে ৩২ হাজার ৪৩৮ প্রার্থীকে প্রাথমিকভাবে নির্বাচন করা হয়।
পরে পুলিশ ভেরিফিকেশন, বয়স বিবেচনা ও সনদ যাচাই শেষে গত বছরের ২০ সেপ্টেম্বর ২৭ হাজার ৭৪ প্রার্থীকে নিয়োগের জন্য চূড়ান্ত সুপারিশ করা হয়।

নতুন শিক্ষাক্রমে পাঠ্যবই ও বিষয়ে নাম পরিবর্তন হয়েছে। কিন্তু এনটিআরসিএ পুরনো নাম ও পদবিতেই শিক্ষক নিয়োগের বিজ্ঞপ্তি দিয়ে আসছে। তারা মাউশি, এনসিটিবি ও মাদ্রাসা অধিদপ্তরের সঙ্গে সমন্বয় না করেই সম্প্রতি প্রায় ৯৭ হাজার শিক্ষক নিয়োগের গণবিজ্ঞপ্তি জারি করেছে অভিযোগ পাওয়া গেছে।